Nog 2 vas vir moord op polisieman van Diepsloot | Netwerk24
22 Januarie 2020 12:06
Toe hulle vyf verdagtes gewaar, het hulle gevra vir hulp van lede van die polisie se misdaadvoorkomingseenheid. Die verdagtes het gevlug toe die speurders hulle nader, en een het skote op hulle afgevuur. Matjie is noodlottig gewond.
Lede van die Diepsloot-polisiekantoor het met die hulp van die gemeenskap twee van die verdagtes op die toneel vasgetrek.
Mongameli Mpofu het in die landdroshof in Randburg op aanklagte van huisroof en poging tot moord verskyn.
Hy bly in aanhouding terwyl die saak teen hom verder ondersoek word.
Die ander verdagte is in die hospitaal onder polisiebewaking. Hy word behandel vir die beserings wat hy tydens sy inhegtenisname opgedoen het.
Nog twee verdagtes is Dinsdagoggend aangekeer in die Pine Haven-township in Krugersdorp, nadat 'n grootskaalse soektog van stapel gestuur is.
Hulle word aangekla van die moord op Matjie en vir die besit van 'n ongelisensieerde vuurwapen.
Hulle verskyn binnekort in die landdroshof in Randburg.
In 'n verklaring wat genl. Khehla Sitole, nasionale polisiekommissaris, Woensdag uitgereik het, loof hy die polisie en die gemeenskap wat gehelp het om die verdagtes aan te keer.
Hy het ook sy medelye met Matjie se naasbestaandes uitgespreek.
"Ek is bly om te hoor die gemeenskap van Diepsloot het saam met die polisie gewerk om twee van die verdagtes aan te keer wat na bewering deel was van die groep van vyf."